เล็กเซี่ยวหงส์ (ละครโทรทัศน์ พ.ศ. 2529)

เล็กเซี่ยวหงส์ (陸小鳳之鳳舞九天 1986) เป็นซีรีส์ฮ่องกงแนวกำลังภายในดัดแปลงจากนวนิยายอมตะสุดคลาสสิกของนักเขียนชื่อดังผู้ล่วงลับ โกวเล้ง ในอดีตเคยมีการสร้างเป็นละครที่ฮิตถล่มทลายมาก่อนหน้านี้แล้วครั้งหนึ่งโดยสถานีโทรทัศน์ทีวีบี เมื่อปีพ.ศ. 2519-2522 (1976-1978) ซึ่งในครั้งนั้นผู้สวมบทบาท เล็กเซี่ยวหงส์ คือ หลิวสงเหยิน
เกือบสิบปีต่อมาในราวต้นเดือน เมษายน พ.ศ. 2528 (1985) สถานีโทรทัศน์ทีวีบีได้มีการประกาศสร้างละครเรื่อง "เล็กเซี่ยวหงส์" ขึ้นมาเป็นละครฟอร์มใหญ่อีกครั้งโดยในครั้งนี้ได้หยิบเอาตอน จอมโจรปักดอกไม้ ตามด้วย ตอน บ่อนพนันเบ็ดเงินและปิดท้ายด้วยตอนเกาะมหาภัย มารวมกัน 40 ตอนจบและจะทำการเปิดกล้องละครเรื่องนี้ในเดือน สิงหาคม ของปีเดียวกันซึ่งในตอนนั้นดาราชาย หลิวสงเหยิน ที่เคยรับบทนี้ได้ย้ายออกจากสถานีโทรทัศน์ทีวีบี ไปตั้งแต่กลางปีพ.ศ. 2525 (1982) แล้วจึงทำให้ทางช่องต้องทำการคัดเลือกนักแสดงที่จะมาสวมบทบาทนี้ขึ้นมาใหม่ โดยแรกทางช่องทีวีบี มีการพิจารณา หลิว เต๋อหัว ในบท เล็กเซี่ยวหงส์ โดยจะให้เขาประกบคู่กับ องเหม่ยหลิง เป็นครั้งแรก และอีกเรื่องคือ "เจงกีสข่านผู้พิชิต"
แต่ด้วยปัญหาเรื่องการไม่ต่อสัญญาระยะยาวกับทางช่องของหลิวเต๋อหัว ที่มีปัญหาเรื้อรังมานาน ดังนั้นทางช่องทีวีบี จึงได้ทำการเลือกดาราชายชื่อดังที่ในตอนนั้นเพิ่งจะย้ายค่ายมาจากสถานีโทรทัศน์เอทีวี คือ ว่านจื่อเหลียง ให้มาประกบคู่กับ องเหม่ยหลิง ในที่สุด
แต่แล้วก็เกิดปัญหาขึ้นมาอีก ช่วงกลางเดือน พฤษภาคม ปีเดียวกัน ดาราสาวชื่อดัง องเหม่ยหลิง ต้องจากไปอย่างกะทันหันหลังจากที่เธอเพิ่งจะเปิดกล้องละครเรื่องใหม่เรื่อง "เซียนโค่นเซียน" (เล็กเซี่ยวหงส์ 1986 มีคิวถ่ายทำต่อจากเรื่องนี้) สาเหตุนั้นมาจากการฆ่าตัวตายเพราะรักเป็นพิษ ทำให้บท "จิงจิง" นางเอกของเรื่องต้องเปลี่ยนตัวแสดงกระทันหัน โดยผู้กำกับได้ตัดสินใจเลือกดาราสาว เฉิน ซิ่วจู ให้เข้ามารับบทนี้แทนดาราสาวผู้ล่วงลับ และเนื่องจากปัญหามากมายเกี่ยวกับการเปลี่ยนตัวนักแสดงและต้องปรับเปลี่ยนบทจึงทำให้จากเดิมที่มีแผนการจะเปิดกล้องในเดือน สิงหาคม ต้องเลื่อนไปเปิดกล้องในเดือน กันยายน แทน และถ่ายทำเสร็จในปลายเดือน ธันวาคม ทำให้ละครเรื่องนี้ลงสู่จอโทรทัศน์ของฮ่องกงในราวกลางเดือนมีนาคมของปีถัดมา ส่วนในประเทศไทยเคยนำละครเรื่องนี้มาฉายครั้งแรกทางสถานีโทรทัศน์ช่อง 7 ในราวต้นปี พ.ศ.2530
นักแสดงนำ (บางส่วน).
ว่านจือเหลียง รับบท เล็กเซี่ยวหงส์
เฉินซิ่วจู รับบท ไป๋จิงจิง
จิ่งไต้อิง รับบท ซิปิง
ฮุ่ยเทียนซื่อ รับบท ไซมึ้งชุยเสาะ
หวางวิ่นไฉ รับบท ฮวยมั่วเล้า
หลี่หงฉี รับบท เอี๊ยบโกวเซียะ
โอวหยังเจิ้นหัว รับบท หลวงจีนสัตย์ซื่อ
หยงฮุ่ยเหวิน รับบท ซุปเนื้อวัว
เหลียงเจี๋ยหัว รับบท ซุนซิ่วแช
การปรับเปลี่ยนบท(เฉินซิ่วจูแสดงแทนองเหม่ยหลิง).
เดิมทางช่องวางตัวดาราสาวคนดัง องเหม่ยหลืง รับบท ไป๋จิงจิง และมีการเขียนบทดังกล่าวให้สอดคล้องกับบุคลิกลักษณะนิสัยคล้ายกับ องเหม่ยหลิง เสร็จสิ้นไปแล้ว รอแค่ถึงวันเปิดกล้อง
ต่อมาเมื่อ องเหม่ยหลิง ต้องจากโลกนี้ไปอย่างกะทันหัน ได้มีนักแสดงหญิงหลายคนที่คิวว่างเสนอตัวอยากจะมาแสดงแทน องเหม่ยหลิง กัน แต่สุดท้ายทาง เซียวเซิง ซึ่งเป็นผู้อำนวยการสร้างและกำกับ ได้เลือกเอา เฉินซิ่วจู มารับบทนี้ไปแทน
เนื่องจากบุคลิกของ เฉินซิ่วจู มีความแตกต่างจาก องเหม่ยหลิง อย่างชัดเจน และตัวเธอเองก็ไม่ต้องการที่จะพยายามแสดงเลียนแบบบุคลิกของ องเหม่ยหลิง
ดังนั้นทางทีมเขียนบทจึงจำเป็นต้องรื้อเขียนบทตัวละคร ไป๋จิงจิง ขึ้นใหม่เพื่อให้มีบุคลิกสอดคล้องกับดาราสาว เฉินซิ่วจู ทำให้ต้องเลื่อนการเปิดกล้องละครออกไปหนึ่งเดือน
เรตติ้งและผลตอบรับ.
เล็กเซี่ยวหงส์ เวอร์ชันของ ว่านจือเหลียง ถูกเปรียบเทียบกับ เวอร์ชันเก่า ที่นำแสดง โดย หลิวสงเหยิน และมีการวิพากษ์วิจารณ์เรื่องการเขียนบทยำรวมกัน
แต่อย่างไรก็ตาม ทางด้านเรตติ้งถือว่า ประสบความสำเร็จค่อนข้างสูง ได้เรตติ้งเฉลี่ยต่อตอน = 49 จุดเปิดเท่ากับมีผู้ชมมากกว่า 2,500,000 คนดูสดหน้าจอทีวีกับละครเรื่องนี้ แต่ความนิยมและการยอมรับจากผู้ชมไม่เท่าเวอร์ชันเก่า ที่นำแสดงโดย หลิวสงเหยิน เมื่อปีพ.ศ. 2519-2522